நன்றிக்கடன்

நன்றிக்கடன் ரசிகவ் ஞானியார் அலட்சியமாய் களைந்த ஆடைகளையெல்லாம் பொறுக்கி எடுத்து ... துவைத்து வைப்பாள்! தன் வயிறு காய்வதைப்பற்றி கவலைப்படாமல் ... துணிகளை காயவைப்பதில் கவனமாய் இருப்பவள்! மிச்சம் ஏதுமின்றி தின்று வீசிய பாத்திரங்களை ... பத்திரமாய் பூசி விடுவாள் ! நாங்கள் வேண்டாமென்று ஒதுக்கிய உணவுகள் ... அவளுக்கு அமுதம் ! சொந்தக்குழந்தை வீட்டில் அநாதையாய் இருக்க... எங்கள் வீட்டுக்குழந்தைகளை சொந்தமாக்குபவள்! ஒருநாள் வராவிடினும்... வீட்டை கூவம் என்று அழைப்போம் ! இப்படி விவரம் தெரிந்த நாள்முதல் அறிவிக்கப்படாத உறவாக, வலம் வருபவள்! இன்று காலைதான் செய்தி வந்தது: என் வீட்டு வேலைக்காரி இறந்துவிட்டாளாம்! அய்யோ! நாளை தேங்கும் வேலையை யார் செய்வதாம்?